Foto: Hina

NA DANAŠNJOJ sjednici Mosta nema Petrine, ni dvije članice Hridi Most nezavisnih lista. MOST je danas, nakon jučerašnjeg cjelodnevnog zasjedanja, nastavio sjednicu Nacionalnog vijeća i saborskih zastupnika te stranke. Jučer su prije dovršetka sjednicu napustili Stipe Petrina, Irena Petrijevčanin Vuksanović i Gordana Rusak, koji se ni danas nisu pojavili.

Stipe Petrina u razgovoru za Index kazao je kako se nije pojavio na sjednici MOST-a zajedno s kolegicama Gordanom Rusak i Irenom Petrijevčanin Vuksanović iz razloga što im je Božo Petrov sinoć uskratio pravo glasa.



"Sinoć su cure maltretirali (Rusak i Petrijevčanin op.a.), da se moraju izjasniti hoće li biti u klubu zastupnika MOST-a, a one su još u političkoj dilemi. Ja sam se solidarizirao s njima i isto sam odbio potpisati taj Božin list papira da ću biti u tom klubu zastupnika. Zatim nam je Božo rekao da odsad nas troje više nemamo pravo glasa u MOST-u i onda smo se nas troje pokupili jer što ćemo tamo", rekao je Petrina.



Kaže kako ne zna hoće li ih Petrov izbaciti iz MOST-a, ali traži od njega da mu kaže temeljem kojeg statuta ili poslovnika je on njima uskratio pravo glasa.



"Neka nas izbaci ako hoće. Jasno je da Božo Petrov želi koalirati s HDZ-om i njegov razgovor s predsjednicom to potvrđuje. Božo je inzistirao da se takav spisak s popisom onih koji će biti u klubu zastupnika MOST-a napravi i prije razgovora na Pantovčaku, ali je to odbijeno", kazao je Petrina.

Tekst se nastavlja ispod oglasa

I Rusak se izjasnila

Nakon što se Petrina izjasnio zbog čega nije došao na sastanak MOST-a, o istom se izjasnila i zastupnica Mosta Gordana Rusak. Ona je u nedjelju objasnila kako danas nije došla na sjednicu Nacionalnog vijeća Mosta jer je na jučerašnjoj sjednici donesena odluka kako pravo glasa imaju samo zastupnici koji su potpisali da pripadaju klubu zastupnika Most nezavisnih lista.



"Ušla sam na platformu Mosta nezavisnih lista s udrugom HRID, koja od 23. studenoga svoje djelovanje nastavlja kao politička stranka. Isto onako kao što sam bila član udruge HRID, ne mijenjajući strane, postala sam član stranke HRID. Unutar Mosta nezavisnih lista djeluju i druge političke stranke i udruge, te se ovdje ne radi samo o jednoj stranci pod nazivom Most. Zajednička želja svih nas su reforme i to je osnovna platforma koja nas veže i za koju smo dobili povjerenje građana. Nisam potpisala svoj ulazak u klub zastupnika Mosta nezavisnih lista jer u fokusu trebaju biti upravo reforme koje želimo provesti, a ne pripadnost ovom ili onom klu bu, stranci ili udruzi", priopćila je Rusak medijima.



Po strani, kaže, treba ostaviti i njezino "neslaganje s pravno nereguliranim načinom djelovanja i utjecajem Nacionalnog vijeća Mosta na odluke saborskih zastupnika".



"To su moji osobni stavovi ali su imali utjecaja na moje nepotpisivanje ulaska u klub zastupnika Most nezavisnih lista. Potrebno je vratiti se u fokus onoga za što smo birani i raditi na onome za što smo dobili mandat, a to su reforme. U tom smislu ostajem vjerna reformama za koje se platforma Mosta zalaže i očekujem našu suradnju, ma kojoj stranci ili udruzi pripadali", poručila je Gordana Rusak.

Podsjetimo, jučer je došlo do svađe na sjednici jer Petrov nije želio reći o čemu je u četiri oka razgovarao s predsjednicom.